open-index/open-wikipedia-markdown huggingface dataset:
Νικόλαος Ριζόγιαννης

Ο **Νικόλαος Ριζόγιαννης** (Στεφάνι Κορινθίας, 1930 - Αθήνα, 22 Απριλίου 2024) του Όθωνα ήταν Έλληνας δικηγόρος και πολιτικός.

Γεννήθηκε το 1930 στο Στεφάνι Κορινθίας. Σπούδασε νομικά στο Πανεπιστήμιο Αθηνών και άσκησε τη δικηγορία.

Διετέλεσε βουλευτής Κορινθίας του ΠΑΣΟΚ (1981 - 1989) και υφυπουργός Υγείας, Πρόνοιας και Κοινωνικών Ασφαλίσεων (23 Σεπτεμβρίου 1987 - 2 Ιουλίου 1989). 

Απεβίωσε σε ηλικία 94 ετών στις 22 Απριλίου 2024.

## Πηγές


Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Κορινθίας
Κατηγορία:Έλληνες υφυπουργοί Υγείας Πρόνοιας και Κοινωνικών Ασφαλίσεων
Νεκρή φύση

μικρογραφία|Πίνακας νεκρής φύσης του 17ου αιώνα με φρούτα και επιτραπέζια σκεύη, του Willem Kalf
Ο  όρος **νεκρή φύση** περιγράφει ένα έργο τέχνης που απεικονίζει συνήθως μία σύνθεση από άψυχα αντικείμενα, που μπορεί να είναι είτε φυσικά, όπως τρόφιμα, λουλούδια ή νεκρά ζώα, είτε τεχνητά, όπως βάζα, διάφορα σκεύη ή βιβλία.

## Ιστορική αναδρομή

Στην αρχαία Ελλάδα και Ρώμη ήταν δημοφιλείς οι τοιχογραφίες που απεικόνιζαν φρούτα, ψάρια και πουλερικά και ονομάζονταν "ξένια", δηλαδή δώρα για τον καλεσμένο, καθώς υπήρχε η συνήθεια να προσφέρουν παρόμοια αντικείμενα κατά την υποδοχή τους.

Στον Μεσαίωνα παρατηρείται μία πιο ευρεία γκάμα αντικειμένων και σταδιακή βελτίωση της τεχνικής απεικόνισης προς μία πιο ρεαλιστική προσέγγιση. Χαρακτηριστικό είναι ότι τα αντικείμενα έχουν κυρίως συμβολικό χαρακτήρα (π.χ. η απεικόνιση μίας νεκρής φύσης με κρίνο σε έναν Ευαγγελισμό, συμβολίζει την αγνότητα της Παναγίας).

Μετά το 1600, ένα έντονο ενδιαφέρον από τους καλλιτέχνες και τους πατρόνους της τέχνης θα ανανεώσει το είδος και θα του δώσει μία ξεχωριστή θέση στην τέχνη. Εμφανίζονται, για πρώτη φορά, οι Νεκρές φύσεις ως ξεχωριστό είδος και γίνονται ιδιαίτερα αγαπητές από το κοινό. Πρωτοπορούν οι Κάτω Χώρες που με τη νέα τεχνική του λαδιού καταφέρνουν να αποδώσουν τεχνικά άψογα μία μεγάλη ποικιλία από υφές.

Τον δέκατο ένατο και τον εικοστό αιώνα, μοντέρνοι καλλιτέχνες, όπως ο Σεζάν και ο Πικάσο, δίνουν νέα διάσταση στο είδος. Χρησιμοποιούν τα αντικείμενα για να πειραματιστούν με τη σύνθεση, τη φόρμα και το χρώμα. Εξάλλου, καθώς είναι εύκολο να βρεθούν τα αντικείμενα που απεικονίζονται στις νεκρές φύσεις και έχουν χαμηλό κόστος, βοηθούν τον καλλιτέχνη στην εξάσκηση και στην τελειοποίηση της τεχνικής του.

## Πηγές

* Langmuir, Erica, *Still Life*, 2001, National Gallery (London)


Κατηγορία:Είδη τέχνης
Mitsubishi B2M

Το **Mitsubishi B2M** ήταν μονοκινητήριο διπλάνο τορπιλοπλάνο-βομβαρδιστικό, το οποίο σχεδιάστηκε στα τέλη της δεκαετίας του 1920 για χρήση με τα αεροπλανοφόρα του Ιαπωνικού Αυτοκρατορικού Ναυτικού. Σχεδιάστηκε βασισμένο σε σχέδια της βρετανικής Blackburn Aircraft.

## Σχεδιασμός και ανάπτυξη
Το 1927 η Mitshubishi ανέθεσε στην βρετανική Blackburn τον σχεδιασμό ενός αεροσκάφους που, εφόσον ήταν επιτυχημένο, θα κατασκευάζονταν κατόπιν αδείας στην Ιαπωνία. Επρόκειτο για ένα αναγνωριστικό/τορπιλοπλάνο-βομβαρδιστικό που θα αντικαθιστούσε το Mitsubishi B1M στα αεροπλανοφόρα του Ναυτικού. Οι Βρετανοί σχεδίασαν το T.7B, που επί της ουσίας ήταν μία μεγαλύτερων διαστάσεων εκδοχή του Blackburn Ripon, που ανέπτυσσαν τότε για την αεροπορία του Βασιλικού Ναυτικού (Fleet Air Arm). Το Τ.7Β ήταν ένα τριθέσιο μονοκινητήριο διπλάνο, με άτρακτο κατασκευασμένη από ατσάλινους σωλήνες και πτέρυγες υψηλής αναλογίας διαστάσεων με slats τύπου Hadley Page. Προωθούνταν από κινητήρα Hispano-Suiza 12Lbr των 625&nbsp;hp.

Το πρωτότυπο κέρδισε τον σχετικό διαγωνισμό και παραγγέλθηκε η κατασκευή ενός πρωτοτύπου (με την ονομασία 3MR4) από την Blackburn. Πραγματοποίησε την παρθενική του πτήση στις 28 Δεκεμβρίου 1929 στο εργοστάσιο της εταιρείας στο Brough του Γιόρκσαϊρ. Στάλθηκε στην Ιαπωνία τον Φεβρουάριο του επόμενου έτους. Κατασκευάστηκαν ακόμα τρία πρωτότυπα από την Mitsubishi πριν την ένταξη του τύπου σε παραγωγή.

## Επιχειρησιακή ιστορία
Τα Β2Μ1 εντάχθηκαν στην δύναμη του Ναυτικού τον Μάρτιο του 1932 επί των αεροπλανοφόρων *[[Akagi (αεροπλανοφόρο)|Akagi]]*, *[[Kaga (αεροπλανοφόρο)|Kaga]]* και *[[Hōshō (αεροπλανοφόρο)|Hōshō]]*. Ακολούθησε το Β2Μ2, το οποίο ήταν βελτιωμένο σε ζητήματα διευκόλυνσης της συντήρησής του. Η συνολική παραγωγή ανήλθε στις 204 μονάδες. Τα Β2Μ χρησιμοποιήθηκαν εκτενώς σε αποστολές βομβαρδισμού στις αρχές του Δεύτερου Σινοϊαπωνικού Πολέμου.

## Εκδόσεις
; Blackburn T.7B
: Το πρωτότυπο που κατασκεύασε η Blackburn Aircraft.
; Mitsubishi 3MR4
: Τρία πρωτότυπα που κατασκευάστηκαν στην Ιαπωνία.
; Misubishi B2M1
: Αρχική έκδοση παραγωγής.
; Mitsubishi B2M2
: Βελτιωμένη έκδοση παραγωγής.

## Χρήστες
; Ιαπωνία
* Ιαπωνικό Αυτοκρατορικό Ναυτικό

## Δείτε επίσης

### Αεροσκάφη που σχετίζονται με την ανάπτυξη του B2M
* Blackburn Ripon

### Παρόμοια αεροσκάφη
* Douglas DT

## Παραπομπές


## Βιβλιογραφία
* 
* 
* 

## Εξωτερικοί σύνδεσμοι
* 

B2M
Κατηγορία:Αεροσκάφη ναυτικής αεροπορίας
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Μεσοπολέμου
Κατηγορία:Βομβαρδιστικά αεροσκάφη
Εκδύσια

Τα **Εκδύσια** ήταν αρχαία λατρευτική ιερή τελετή και εορτασμοί που λάμβαναν χώρα στη Φαιστό της Κρήτης.

Οι συγκεκριμένοι εορτασμοί πραγματοποιούνταν προς τιμήν της Λητούς Φυτίας, μητέρας του Απόλλωνα και της Αρτέμιδος. Σύμφωνα με τον μύθο, μας παραδίδεται η ιστορία της Γαλάτειας, κόρης του Ευρίτιου και συζύγου του Λάμπρου. Επειδή ο σύζυγός της, της είχε διαμηνύσει πως σε περίπτωση που θα γεννούσε κόρη τότε θα την σκότωνε, εκείνη όταν τελικά απέκτησε κόρη, αναγκάστηκε θέλοντας να την σώσει, να αποκρύψει από το σύζυγό της το φύλο του παιδιού τους και να το αναθρέψει σαν γιο, δίνοντάς του το όνομα Λεύκιππος. 

Όταν η νεαρή κοπέλα μεγάλωσε και ήταν πια αδύνατον να παραμείνει κρυφό το φύλο της, η Γαλάτεια απελπισμένη κατέφυγε ικέτιδα στον ιερό ναό της Λητούς, παρακαλώντας τη θεά να μεταμορφώσει την κόρη της σε γιο, προκειμένου να μην σκοτωθεί. Η θεά εισάκουσε τις παρακλήσεις της με αποτέλεσμα η νεαρή κοπέλα να αποβάλλει – απεκδυθεί  τον παρθενικό της πέπλο και με την θεία παρέμβαση της Λητούς να μεταμορφωθεί σε άντρα. Από αυτό το θρυλούμενο περιστατικό, η εορτή ονομάστηκε «Εκδύσια».

## Παραπομπές


Κατηγορία:Αρχαία Κρήτη
Κατηγορία:Αρχαίες ελληνικές εορτές
Κατηγορία:Ανδρογυνισμός
Φιλόμηλος

Ο **Φιλόμηλος** ήταν αρχαίος Έλληνας στρατηγός των Φωκέων. Έγινε γνωστός κυρίως για τη συμμετοχή του στον τρίτο Ιερό Πόλεμο. 

## Βιογραφία
Ο Φιλόμηλος ήταν γιος του Θεότιμου και αδελφός του, επίσης στρατηγού των Φωκέων, Ονόμαρχου. Το 356 π.Χ., με αφορμή την απαγωγή μιας κόρης πλούσιας οικογένειας της Βοιωτίας, το συμβούλιο της δελφικής αμφικτιονίας, απείλησε τους Φωκείς με πόλεμο. Τότε εκείνοι, με επικεφαλής τον Φιλόμηλο και τον Ονόμαρχο επιτέθηκαν πρώτοι, καταλαμβάνοντας τους Δελφούς. Μετά την κατάληψη των Δελφών, ο Φιλόμηλος χρησιμοποίησε μέρος από τους θησαυρούς του μαντείου αλλά και τις αφιερώσεις προς τον ναό του Απόλλωνα, ενισχύοντας έτσι το στρατό του με χιλιάδες μισθοφόρους και συνεχίζοντας τις πολεμικές επιχειρήσεις έχοντας εξασφαλίσει την υποστήριξη της Αθήνας, της Σπάρτης και του Κορίνθου.

Κατά την άνοιξη του 354 π.Χ., οι δυνάμεις του Φιλόμηλου φάνηκαν να επικρατούν των Λοκρών και των Θεσσαλών, όμως η επέμβαση της Θήβας ανέτρεψε τις ισορροπίες. Το ίδιο έτος, ο στρατός του νικήθηκε σε μάχη κοντά στην Τιθορέα και ο ίδιος, για να μην πέσει αιχμάλωτος στα χέρια των εχθρών του, προτίμησε να αυτοκτονήσει πέφτοντας από τον Παρνασσό. Μετά το θάνατό του, την ηγεσία των Φωκέων ανέλαβε ο αδελφός του, Ονόμαρχος.

## Παραπομπές

Κατηγορία:Αρχαίοι Έλληνες στρατηγοί
Κατηγορία:Αρχαία Φωκίδα
Αρχαίο θέατρο Ερέτριας

Το **αρχαίο θέατρο Ερέτριας** βρίσκεται στη συνοικία Θεάτρου, στον δήμο Ερέτριας του νομού Ευβοίας και ακολουθεί την τριμερή διάρθρωση των ελληνιστικών θεάτρων: κοίλο, ορχήστρα και σκηνικό
οικοδόμημα.

## Περιγραφή
Από την πρώτη οικοδομική του φάση που χρονολογείται, κατά πάσαν πιθανότητα, στο τελευταίο τρίτο του 4ου αι. π.Χ. σώζονται μόνο τα θεμέλια του σκηνικού οικοδομήματος και των παρασκηνίων. Δεν έχει γίνει, μέχρι τώρα, γνωστή η κάτοψη της ορχήστρας και η διαμόρφωση του κοίλου.

Η σημερινή μορφή του κοίλου και της ορχήστρας ανήκει στη δεύτερη φάση (περίπου στο 300 π.Χ.). Σε αυτή τη φάση το θέατρο έγινε μνημειώδες και με πολλές αρχιτεκτονικές και καλλιτεχνικές λεπτομέρειες. Το κοίλο του που δεν στηρίζεται στο φυσικό λόφο, αλλά σε τεχνητό ημικυκλικό ανάχωμα, ήταν χωρισμένο με δώδεκα κλίμακες σε έντεκα κερκίδες και διέθετε προεδρία για τους επισήμους. Η χωρητικότητά του ήταν 6.000 θεατές περίπου. Η κυκλική ορχήστρα του (διαμ. 22 μ.) που την περιέτρεχε ένα ημικυκλικό κανάλι ομβρίων υδάτων, συνδεδεμένο με δύο υπόγειους αγωγούς, ήταν καλυμμένη με κονίαμα και διακοσμημένη με δίχρωμα σχέδια που απεικόνιζαν κλήμα και σταφύλια. Η σκηνή, που ανήκει στον τύπο με υπερυψωμένο προσκήνιο, συνδεόταν με την ορχήστρα με ένα υπόγειο θολωτό πέρασμα το οποίο εξυπηρετούσε τη σκηνοθετική αποκάλυψη του Κάτω Κόσμου, όταν οι ανάγκες
του θεατρικού έργου το απαιτούσαν.

Κατά την τρίτη οικοδομική φάση, μετά το 198 π.Χ., επεκτάθηκε το  σκηνικό οικοδόμημα με την προσθήκη δύο διακοσμημένων με ζωγραφικά σχέδια πτερύγων και τοποθετήθηκε ένα προστατευτικό κιγκλίδωμα στην πρώτη σειρά των εδωλίων, προκειμένου να προστατεύονται οι θεατές κατά τους αγώνες των μονομάχων που λάμβαναν χώρα στο θέατρο.

## Κατάσταση διατήρησης
Η κατάσταση διατήρησης του θεάτρου έχει ως εξής: α) διατηρείται περίπου το ένα
πέμπτο του αρχικού συνόλου του κοίλου, β) το μεγαλύτερο μέρος των λίθινων  εδωλίων έχει διαρπαγεί, γ) σώζονται οι
κατώτεροι δόμοι από ασβεστολιθικές λιθοπλίνθους των αναλημμάτων που στήριζαν
τις επιχώσεις του κοίλου στις παρόδους και του σκηνής.

## Σημερινή κατάσταση
Σήμερα, λόγω της προχωρημένης αποσάθρωσης, η πρόσβαση στο μνημείο έχει απαγορευτεί. Παλαιότερα όμως ήταν επισκέψιμο και φιλοξενούσε θεατρικές παραστάσεις.

## Πηγές
* Ροζίνα Κολώνια, Ταυτότητα Αρχαίων Θεάτρων, Κίνηση Πολιτών Διάζωμα (www.diazoma.gr)
* E. Fiechter, Das theater in Eretria (1937)
* H. P. Isler, Bericht uber die arbeiten in theater von Eretria, Antik 42 (1999) 116
* H. P. Isler, Eretria XVIII, Das theater (2007)

## Εξωτερικοί σύνδεσμοι
* http://www.perseus.tufts.edu/hopper/artifact?name=Eretria%2C+Theater&object=Building

Κατηγορία:Αρχαία ελληνικά θέατρα
Φυλακές Συγγρού

Οι **φυλακές Συγγρού** ήταν πολεοδομικό συγκρότημα που κατασκευάσθηκε γύρω στο 1888 και προοριζόταν για σωφρονιστικό κατάστημα. Το μεγαλύτερο μέρος του κόστους της κατασκευής καλύφθηκε από τον ευεργέτη Ανδρέα Συγγρό και για το λόγο αυτό οι φυλακές έλαβαν τιμητικά το όνομά του. Σήμερα στη θέση τους βρίσκονται κτισμένες εργατικές (αρχικά προσφυγικές) πολυκατοικίες, πίσω από το Δημαρχείο Ταύρου.

## Ιστορικό
Κατά τα πρώτα έτη της λειτουργίας τους, οι φυλακές χρησιμοποιούνταν για τον εγκλεισμό ποινικών εγκληματιών, ενώ στα χρόνια του μεσοπολέμου σε αυτές κλείσθηκαν αρκετοί κομμουνιστές, που θεωρούνταν εχθροί του αστικού καθεστώτος και διώκονταν. Το ίδιο συνέβη και τα χρόνια του εμφυλίου, στην τελευταία δε φάση του οποίου φιλοξένησαν και ανταρτόπληκτους. Τα κελιά των φυλακών ήταν μικρά και ανήλιαγα, οι δε συνθήκες κράτησης πολύ δυσχερείς για όσουν φυλακίζονταν εκεί, έστω και για σύντομο χρονικό διάστημα. Κατά τη διάρκεια των Δεκεμβριανών (1944) οι φυλακές (εντός των οποίων κρατούνταν δωσίλογοι) αποτέλεσαν έναν από τους πρώτους στόχους του ΕΑΜ / ΕΛΑΣ.

## Αναφορές


## Πηγές
* ΣΑΝ ΣΗΜΕΡΑ: Βιογραφία Ανδρέα Συγγρού
* [Μ. Ασημακόπουλου, Π. Μεταφά στο περιοδικό "Τεχνικά χρονικά", τεύχος [Μάρτιος] - Απρίλιος 2008: "*Οι Ελληνικές φυλακές στο 19ο και στις αρχές του 20ου αιώνα, τα κτίρια και οι μηχανικοί τους*", σελ.11]
* "Κόκκινος Φάκελος": "Φυλακές και κρατητήρια του εμφυλίου"

## Εξωτερικοί σύνδεσμοι
* "''Μέσ' στου Συγγρού τη φυλακή''"

Κατηγορία:Φυλακές στην Ελλάδα
Κατηγορία:Δικαιοσύνη
Ναός του Αγίου Κλήμη

thumb|Ο ναός εξ'αποστάσεως

Η ναός του Αγίου Κλήμη βρίσκεται στην περιοχή της κοινότητας Vezza d'Oglio στην κοιλάδα Camonica, και είναι αφιερωμένος στον Πάπα Κλήμη τον Α΄.

Η πρόσβαση γίνεται από μουλαρόδρομο που περνάει απ'το κέντρο της κοινότητας, ο οποίος καταλήγει σε πλάτωμα με θέα σε μια απ'τις μεγαλύτερες κοιλάδες των κεντρικών Άλπεων.

Απ'το χτισμένο κατά τον 11ο αιώνα αρχικό μεσαιωνικό κτίριο απομένει μόνο το καμπαναριό με τα αψιδωτά παράθυρα, ενώ ο κυρίως ναός έχει αναδομηθεί περί τον 16ο αιώνα.

Πιστεύεται πως στο παρελθόν λειτουργούσε εκκλησιαστικός ξενώνας για τους ταξιδιώτες που χρησιμοποιούσαν την τοτε ορεινή οδό, προτού κατασκευαστεί η νεότερη οδός στη βάση της κοιλάδας.

Κατά τον ιερέα Γρηγόριο Μπρουνέλλη, ο ναός του Αγίου Κλήμη ήταν ο ενοριακός ναός της κοινότητας στο παρελθόν, κάτι που όμως δε βρίσκει σύμφωνους τους σύγχρονους ιστορικούς.

Το 1580 ο καρδινάλιος Κάρολος Μπορομέο παρήγγειλε πλήρη αποκατάσταση του ναού. Η αποπεράτωση αυτής συνέβη το 1585, όπως μαρτυρά η επιγραφή στο επιστύλιο της κεντρικής θύρας.

## Αναφορές
* http://www.turismovallecamonica.it/it/content/chiesa-di-sclemente-vezza-doglio 
* https://web.archive.org/web/20141128120801/http://www.vezzadoglioturismo.it/?page_id=10
* https://it.wikipedia.org/wiki/Chiesa_di_San_Clemente_%28Vezza_d%27Oglio%29
* 

Κατηγορία:Λομβαρδία
Κατηγορία:Εκκλησίες στην Ιταλία
Κουροτρόφος

Η προσωνυμία **Κουροτρόφος** δινόταν κατά την ελληνική αρχαιότητα σε θεούς ή θεές για τους οποίους υπήρχε η πεποίθηση πως προστάτευαν τα νεογέννητα βρέφη καθώς και τα νεαρά άτομα. Μεταξύ των θεοτήτων που καλούνταν με αυτό το προσωνύμιο συμπεριλαμβάνονταν η Εκάτη, η Ήρα, η Αθηνά, ο Απόλλων, ο Ερμής, η Αφροδίτη, η Άρτεμις ( στην οποία οι μέλλουσες μητέρες αφιέρωναν τα ενδύματά τους αν ο τοκετός ήταν επιτυχημένος ), κλπ και συνήθως αναπαριστάνονταν μαζί με ένα μωρό στην αγκαλιά τους.

Με την ονομασία **Κουροτρόφος**  ήταν γνωστή και μια δευτερεύουσας σημασίας θεότητα της πόλης των Αθηνών, η οποία παρουσιαζόταν ως προστάτιδα των παιδιών και των νέων. Για τις λατρευτικές ανάγκες των πιστών της, είχε ανεγερθεί και ναός, το επονομαζόμενο Κουροτρόφιον. Μάλιστα, έχει διασωθεί αρχαία επιγραφή του 5ου π.Χ. αιώνα, στην οποία αναφέρεται το όνομά της, μεταξύ των θεοτήτων προς τιμή των οποίων είχαν πραγματοποιηθεί θυσίες. 	

## Παραπομπές


Κατηγορία:Αρχαία ελληνική θρησκεία
Mitsubishi 1MF

Το **Mitsubishi 1MF** ήταν μονοκινητήριο διπλάνο μαχητικό αεροσκάφος το οποίο σχεδιάσθηκε την δεκαετία του 1920 για χρήση με τα αεροπλανοφόρα του Ιαπωνικού Αυτοκρατορικού Ναυτικού. Παρέμεινε σε υπηρεσία από το 1923 μέχρι το 1930. 

## Σχεδιασμός και ανάπτυξη
Η Mitsubishi ίδρυσε το 1920 θυγατρική εταιρεία (την *Mitsubishi Nainenki Seizo KK*) που θα αναλάμβανε την κατασκευή αεροσκαφών και αυτοκινήτων στην Ναγκόγια. Σύντομα ανέλαβε την κατασκευή τριών αεροσκαφών για τα αεροπλανοφόρα του Ναυτικού: επρόκειτο για ένα μαχητικό, ένα τορπιλοπλάνο-βομβαρδιστικό και ένα αναγνωριστικό. Προκειμένου να σχεδιάσει τα αεροσκάφη αυτά, η εταιρεία προσέλαβε τον Βρετανό Χέρμπερτ Σμιθ (Herbert Smith), που προηγουμένως εργάζονταν στην Sopwith Aviation Company. Ο Σμιθ έφθασε στην Ιαπωνία μαζί με τον Jack Hyland και άλλους έξι Βρετανούς μηχανικούς. Το μαχητικό που σχεδίασαν ήταν το 1MF και πραγματοποίησε την παρθενική του πτήση τον Οκτώβριο του 1921. 

Ήταν ένα μονοκινητήριο διπλάνο με πτέρυγες άνισου εκπετάσματος, εξ ολοκλήρου κατασκευασμένο από ξύλο. Προωθούνταν από κινητήρα Hispano-Suiza των 300&nbsp;hp, ο οποίος κατασκευάζονταν κατόπιν αδείας από την Mitsubishi στην Ιαπωνία. Διέθετε γάντζο ανάσχεσης βρετανικού τύπου για την προσνήωση στα αεροπλανοφόρα. Μετά την ολοκλήρωση των δοκιμών ο τύπος εντάχθηκε σε υπηρεσία, αποτελώντας το βασικό μαχητικό του Ναυτικού την δεκαετία του 1920. Η παραγωγή συνεχίστηκε μέχρι το 1928 και ανήλθε στις 138 μονάδες.

## Επιχειρησιακή ιστορία
Τα 1MF εντάχθηκαν σε υπηρεσία το 1923, αντικαθιστώντας τα  Gloster Sparrowhawk. Αποδείχθηκαν στιβαρά και αξιόπιστα αεροσκάφη και εξόπλισαν τις μοίρες μαχητικών των αεροπλανοφόρων *[[Akagi (αεροσκάφη)|Akagi]]*, *[[Kaga (αεροπλανοφόρο)|Kaga]]* και *[[Hōshō (αεροπλανοφόρο)|Hōshō]]*, μέχρι το 1930 που αντικαταστάθηκαν από τα Nakajima A1N.

## Εκδόσεις
; 1MF1
: Το αρχικό πρωτότυπο.
; 1MF1A
: Πειραματική έκδοση με μεγαλύτερη πτερυγική επιφάνεια.
; 1MF2
: Πειραματικό αεροσκάφος, με πτέρυγα διαφορετικής σχεδίασης.
; 1MF3
: Έκδοση παραγωγής με ψυγεία τύπου Lamblin στο κάτω μέρος του ρύγχους αντί για ψυγεία τύπου αυτοκινήτου που είχε το αρχικό πρωτότυπο.
; 1MF4
: Έκδοση παραγωγής με διάφορες αλλαγές και πιλοτήριο τοποθετημένο πιο μπροστά.
; 1MF5
: Έκδοση με διάφορες μικροβελτιώσεις.
; 1MF5A
: Εκπαιδευτικό αεροσκάφος για χρήση με τα αεροπλανοφόρα. Οι τροχοί προσγείωσης ήταν εκτινασσόμενοι, ενώ διέθετε πλωτήρες ώστε να είναι δυνατή η ασφαλής προσθαλάσσωση του.

## Χρήστες
; Ιαπωνία
* Ιαπωνικό Αυτοκρατορικό Ναυτικό

## Δείτε επίσης

### Αεροσκάφη που σχετίζονται με την ανάπτυξη του 1MF
* Mitsubishi 2MR

### Παρόμοια αεροσκάφη
* Fairey Flycatcher

### Κατάλογοι
* Κατάλογος μαχητικών αεροσκαφών

## Παραπομπές


## Βιβλιογραφία
* 
* 
* 
* 

## Εξωτερικοί σύνδεσμοι
* 

1MF
Κατηγορία:Αεροσκάφη ναυτικής αεροπορίας
Κατηγορία:Μαχητικά αεροσκάφη
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Μεσοπολέμου
Ελαιογραφία

Ως **ελαιογραφία** ορίζεται η διαδικασία της ζωγραφικής με χρωστικές ουσίες ανακατεμένες με ξηραινόμενο έλαιο, συνήθως  λινέλαιο, σε ειδικά προετοιμασμένο καμβά. Διαφορετικά έλαια προσδίδουν διάφορες ιδιότητες στο χρώμα, όπως η φωτεινότητα ή ο διαφορετικός χρόνος ξήρανσης. Ορισμένες διαφορές επίσης σχετίζονται με τη λάμψη των χρωμάτων, ανάλογα με το έλαιο. Ο ζωγράφος μπορεί να χρησιμοποιήσει πολλά διαφορετικά έλαια στο ίδιο έργο ανάλογα με τις ειδικές χρωστικές ουσίες και τα επιθυμητά αποτελέσματα

## Ιστορία
Η ελαιογραφία ήταν ήδη γνωστή από την αρχαιότητα. Ο Πλίνιος ο πρεσβύτερος αναφέρει πως ο Απελλής χρησιμοποιούσε ξηραινόμενα έλαια στο 35ο βιβλίο της Φυσικής Ιστορίας (*Naturalis Historia*). Ο Αέτιος ο Αμιδηνός στα τέλη του 5ου αρχές του 6ου αι. αναφέρει τη χρήση του καρυδέλαιου ως στεγνωτικού και προστατευτικού μέσου των έργων που παράγονταν με τη μέθοδο της εγκαυστικής.

Το λάδι ως στεγνωτικό μέσο φαίνεται, επίσης, πως χρησιμοποιήθηκε στις βουδιστικές τοιχογραφίες Ινδών και Κινέζων ζωγράφων στο δυτικό Αφγανιστάν, ανάμεσα στον πέμπτο και δέκατο αιώνα. Ωστόσο, δεν έγινε δημοφιλής στην Ευρώπη έως τον 16ο αιώνα.

Η τεχνική της ελαιογραφίας εφαρμόστηκε στη δυτική τέχνη της βόρειας Ευρώπης κατά τη διάρκεια του μεσαίωνα κατά τον 12ο αιώνα και έγινε σταδιακά το κύριο μέσο για τη δημιουργία έργων τέχνης. Η μετάβαση ξεκίνησε με την πρώιμη φλαμανδική ζωγραφική στη βόρεια Ευρώπη με ζωγράφους όπως οι αδελφοί βαν Άικ και κατά την περίοδο της αναγέννησης αντικατέστησε σχεδόν ολοκληρωτικά την τεχνική της τέμπερας στις περισσότερες ευρωπαϊκές χώρες. Λανθασμένα η «επινόηση» της ελαιογραφίας είχε αποδοθεί στον Γιαν βαν Άικ, όπως φαίνεται άλλωστε από το χειρόγραφο του Θεόφιλου του πρεσβύτερου  *Schedula diversarum artium* ("Κατάλογος διαφόρων τεχνών") που συντέθηκε μεταξύ του 1100 και του 1120 καταρρίπτοντας τον μύθο που αποδίδει την πατρότητα της ελαιογραφίας στους αδελφούς βαν Άικ.

## Παραπομπές σημειώσεις


## Περαιτέρω ανάγνωση
*

Κατηγορία:Τεχνικές ζωγραφικής
Snakes & Arrows

Το **Snakes & Arrows** είναι το 19ο στούντιο άλμπουμ του καναδικού χαρντ ροκ συγκροτήματος Rush, το οποίο κυκλοφόρησε στις 1 Μαΐου του 2007 μέσω της δισκογραφικής εταιρίας "Anthem Records" στον Καναδά και μέσω της "Atlantic" στον υπόλοιπο κόσμο.

Η σύνθεση αυτού του άλμπουμ ξεκίνησε τον Ιανουάριο του 2006, με τους Λι και Λάιφσον να δουλεύουν στο Τορόντο και τον Πιρτ να γράφει στίχους στην Καλιφόρνια. Οι ηχογραφήσεις πραγματοποιήθηκαν στα τέλη της χρονιάς στα "Allaire Studios" του Σοκάν της Νέας Υόρκης με παραγωγό τον Νικ Ρασκούλινετς. Η μίξη του ήχου πραγματοποιήθηκε στα "Ocean Way Recording" του Χόλιγουντ, τον Ιανουάριο του 2007.

Το άλμπουμ κυκλοφόρησε την πρωτομαγιά του 2007, ανεβαίνοντας στην τρίτη θέση των τσαρτ στον Καναδά και τις Ηνωμένες Πολιτείες, για να βραβευθεί ως χρυσό στην πατρίδα του συγκροτήματος.

Οι κριτικές που έλαβε ήταν θετικές, με το "Allmusic" να του δίνει τέσσερα αστέρια με άριστα τα πέντε, το "Sputnik Music" μέσο όρο βαθμολογιών 3,6 / 5, το "PopMatters" 8 / 10, το "Jam!" 3,5 / 5 και το "Metal Archives" 86%.

## Λίστα Τραγουδιών

* Όλη η μουσική είναι γραμμένη από τους Τζέντι Λι και Άλεξ Λάιφσον εκτός του "*Hope*" που είναι μόνο από τον Λάιφσον, ενώ οι στίχοι είναι γραμμένοι από τον Νιλ Πιρτ.

## Θέσεις τσαρτ

## Βραβεία
***Snakes & Arrows*** *(άλμπουμ)*
Καναδάς (*CRIA Certification*): Χρυσός 

## Μέλη των Rush
Οι μουσικοί οι οποίοι ηχογράφησαν το "*Snakes & Arrows*" ήταν οι εξής:
* **[[Τζέντι Λι]]** - φωνητικά, μπάσο
* **[[Άλεξ Λάιφσον]]** - ηλεκτρική και ακουστική κιθάρα
* **[[Νιλ Πιρτ]]** - τύμπανα, κρουστά

## Παραπομπές


## Πηγές
* Snakes & Arrows - Rush | Songs, Reviews, Credits, Awards | AllMusic
* Rush - Snakes & Arrows (album review) | Sputnikmusic
* Rush - Snakes & Arrows - Encyclopaedia Metallum: The Metal Archives

Κατηγορία:Δισκογραφία των Rush
Κατηγορία:Άλμπουμ του 2007
Φραγκίσκος της Βαυαρίας

Ο **Φραγκίσκος**, γερμ. Franz von Wittelsbach, herzog von Bayern (γενν. 14 Ιουλίου 1933) από τον Οίκο του Βίττελσμπαχ, της πρώην βασιλικής οικογένειας του Βασιλείου της Βαυαρίας, είναι δούκας -και τιτουλάριος βασιλιάς- της Βαυαρίας ως επικεφαλής του Οίκου από το 1996. Το πλήρες όνομά του είναι *Φραγκίσκος Μποναβεντούρα Αλβέρτος Μαρία, δούκας της Βαυαρίας*. Ως απόγονος του Καρόλου Α΄ της Αγγλίας, ο Φραγκίσκος θεωρείται από τους Ιακωβίτες ως ο νόμιμος διάδοχος των βασιλέων του Οίκου των Στιούαρτ, δηλ. βασιλιάς της Αγγλίας, Σκωτίας & Ιρλανδίας.

## Βιογραφία
Ο Φραγκίσκος γεννήθηκε στο Μόναχο και είναι ο πρωτότοκος γιος του Αλβέρτου Δούκα της Βαυαρίας και της Μαρίας Ντράσκοβιτς, η οποία είχε κροατική καταγωγή. Η Μαρία ήταν κόρη του Ντιονύς-Μαρία Ντράσκοβιτς κόμη του Τρακοστγιάν, πρώην αυτοκρατορικού και βασιλικού καγκελαρίου της Αυστρο-Ουγγαρίας, μέλος της Άνω Βουλής της Ουγγαρίας και της Βουλής της Κροατίας, με ιδιοκτησίες στο Κρόιτς.

Η δυναστεία των Βίττελσμπαχ εναντιώθηκε στο ναζισμό και το 1939 ο πατέρας τού Φραγκίσκου, ο Αλβέρτος, μετακόμισε με την οικογένειά του στην Ουγγαρία. Εκεί έζησαν στη Βουδαπέστη για τέσσερα χρόνια και έπειτα, κατά τα τέλη του 1943, μετέβησαν στο κάστρο τους στο Σάρβαρ. Τον Μάρτιο του 1944 η Ναζιστική Γερμανία κατέλαβε την Ουγγαρία και στις 6 Οκτωβρίου του 1944 ο Φραγκίσκος με την οικογένειά του συνελήφθησαν. Αργότερα εστάλησαν σε μια σειρά από ναζιστικά στρατόπεδα συγκέντρωσης, συμπεριλαμβανομένων των Οράνιενμπουργκ και Νταχάου. Κατά τα τέλη Απριλίου του 1945 απελευθερώθηκαν από τον αμερικανικό στρατό.

Μετά τον πόλεμο ο Φραγκίσκος έλαβε δευτεροβάθμια εκπαίδευση στο μοναστήρι του Έτταλ του Τάγματος των Βενεδικτίνων. Στη συνέχεια σπούδασε διοίκηση επιχειρήσεων στο Πανεπιστήμιο του Μονάχου και στη Ζυρίχη. Πέραν της μητρικής του γερμανικής γλώσσας έμαθε ουγγρικά, αγγλικά και γαλλικά.
Ο Φραγκίσκος ανέπτυξε ένα πάθος για τη συλλογή έργων σύγχρονης τέχνης. Σήμερα μεγάλο μέρος της συλλογής του βρίσκεται στην Πινακοθήκη του Μοντέρνου (Pinakothek der Moderne) στο Μόναχο. Ο Φραγκίσκος είναι επίσης επίτιμος επιμελητής του Μουσείου Σύγχρονης Τέχνης στη Νέα Υόρκη.

Ο Φραγκίσκος ζει σε μια πτέρυγα του Παλατιού Νύμφενμπουργκ, πρώην θερινής κατοικίας των βασιλέων της Βαυαρίας στο Μόναχο. Χρησιμοποιεί επίσης περιστασιακά το Κάστρο Μπεργκ στην Άνω Βαυαρία, το Κάστρο του Μπερχτεσγκάντεν και το Κάστρο Χόενσβανγκαου.

Δεν έχει νυμφευτεί.

## Πρόγονοι





## Παραπομπές


Κατηγορία:Οίκος του Βίττελσμπαχ
I Want to Grow Up

Το "**I Want to Grow Up**" είναι το τρίτο στούντιο άλμπουμ της Colleen Green. Κυκλοφόρησε στις 24 Φεβρουαρίου του 2015 από την Hardly Art. Παραγωγός ήταν ο τραγουδιστής και κιθαρίστας των *JEFF the Brotherhood*, Jake Orrall σε συνεργασία με την Green. Το άλμπουμ ανακοινώθηκε στις 18 Νοεμβρίου του 2014 στο τοκ σόου του Κάρσον Ντέιλι και την επόμενη μέρα το κομμάτι "Pay Attention" κυκλοφόρησε μέσω του *Stereogum*. Για να προωθήσει το άλμπουμ η Colleen Green ξεκίνησε στις 30 Μαρτίου του 2015 μια αμερικάνικη περιοδεία σε συνεργασία με το συγκρότημα *Upset*.

## Κομμάτια

## Συντελεστές
* Colleen Green - φωνή, κιθάρα, καλλιτεχνική διεύθυνση, μηχανικός, μίξινγκ, παραγωγός
* Jake Orrall - μπάσο, αρμόνιο, συνθεσάιζερ, παραγωγός
* Vance Powell - μηχανικός, μίξινγκ
* Casey Weissbuch - κρουστά
* Kramer - mastering
* Sarah Moody - σχέδιο, Layout
* Eric Penna - εξώφυλλο
* Kunal Prakash - φωτογραφία
* Eddie Spear - βοηθός

## Παραπομπές


Κατηγορία:Άλμπουμ του 2015
Absent Fathers

Το "***Absent Fathers***" είναι το έκτο στούντιο άλμπουμ του Justin Townes Earle. Κυκλοφόρησε στις 13 Ιανουαρίου του 2015 από την Vagrant Records. Είναι η συνέχεια του προηγούμενου άλμπουμ του καλλιτέχνη, "Single Mothers". Αρχικά τα δύο αυτά άλμπουμ θα αποτελούσαν ένα διπλό άλμπουμ αλλά τελικά χωρίστηκαν στα δύο.

## Κομμάτια

## Συντελεστές
* Justin Townes Earle - ακουστική κιθάρα, φωνή, παραγωγός
* Paul Niehaus - κιθάρα, κιθάρα pedal steel
* Mark Hedman - μπάσο
* Matt Pence - ντραμς
* Adam Bednarik - μηχανικός, παραγωγός
* Ryan Freeland - mastering, μίξινγκ
* Ben Goetting - layout
* Bryce Roberts - βοηθός μηχανικός
* Joshua Black Wilkins - φωτογραφία

## Παραπομπές


Κατηγορία:Άλμπουμ του 2015
Sometimes I Sit and Think, and Sometimes I Just Sit

Το "**Sometimes I Sit and Think, and Sometimes I Just Sit**" είναι το ντεμπούτο στούντιο άλμπουμ της Courtney Barnett. Κυκλοφόρησε στις 20 Μαρτίου του 2015 από την Mom + Pop Music. Παραγωγός ήταν η ίδια η Barnett. Η Barnett ξόδεψε ένα χρόνο για να γράψει τα τραγούδια του άλμπουμ, αλλά τα έδειξε στην μπάντα της μία εβδομάδα πριν την ηχογράφηση του άλμπουμ προκειμένου να συλλάβει ένα πιο "φρέσκο" ήχο. Για την προώθηση του άλμπουμ η Barrett πραγματοποίησε μια παγκόσμια περιοδεία που άρχισε από το Παρίσι.

## Κομμάτια

## Συντελεστές
* Courtney Barnett - κιθάρα, φωνή, παραγωγός
* Dan Luscombe - κιθάρα, μίξινγκ, φωνητικά
* Dave Mudie - ντραμς, κρουστά, φωνητικά
* Bones Sloane - μπάσο, φωνητικά
* Tajette O'Halloran - φωτογραφία
* Burke Reid - μηχανικός, μίξινγκ

## Θέσεις στα τσάρτς
* Αυστραλία - 4
* Βέλγιο (Φλάνδρα) - 83
* Βέλγιο (Βαλλωνία) - 152
* Ολλανδία - 26
* Γερμανία - 73
* Νέα Ζηλανδία - 19
* Ηνωμένο Βασίλειο - 16
* ΗΠΑ - 20
* *Billboard* Tastemaker Albums - 2
* *Billboard* Folk Albums - 1
* *Billboard* Independent Albums - 1
* *Billboard* Top Rock Albums - 1

## Παραπομπές


Κατηγορία:Άλμπουμ του 2015
Πρωτάθλημα χειροσφαίρισης Α' εθνικής κατηγορίας ανδρών 1983-1984

Το πρωτάθλημα Α' Εθνικής χάντμπολ ανδρών της περιόδου 1983–84 ήταν το δεύτερο Εθνικό πρωτάθλημα στην ιστορία της διοργάνωσης. Συμμετείχαν δώδεκα ομάδες που αγωνίστηκαν σε δύο γύρους των έντεκα αγώνων. Μετά το τέλος του πρωταθλήματος, οι ομάδες που κατέλαβαν τις θέσεις 7, 8 και 9 έδωσαν αγώνες διαβάθμισης με τις δευτεραθλήτριες ομάδες των τριών ομίλων της Β' Εθνικής. Οι τρεις τελευταίες υποβιβάστηκαν απευθείας στη Β΄ Εθνική. 

Πρωταθλητής αναδείχθηκε ο Ιωνικός Νέας Φιλαδέλφειας για πέμπτη φορά σε ισάριθμες διοργανώσεις και κέρδισε έτσι τη συμμετοχή του στο Κύπελλο πρωταθλητριών. Την έξοδο στο κύπελλο της ομοσπονδίας κέρδισε ο Αθηναϊκός, χάρη στην επικράτησή του επί του Πανελληνίου με 22-14 στον τελευταίο αγώνα του πρωταθλήματος. Ο κυπελλούχος ΒΑΟ προκρίθηκε στο κύπελλο κυπελλούχων.

## Τελική βαθμολογία

*Ο ΒΑΟ και ο Δούκας έχουν από ένα μηδενισμό και μία ποινή αφαίρεσης 2 βαθμών.

## Αγώνες διαβάθμισης
Οι ομάδες των θέσεων 7-8-9 της Α' Εθνικής αντιμετώπισαν σε διπλούς αγώνες τις δευτεραθλήτριες των τριών ομίλων της Β' Εθνικής. Ο Αρχέλαος και τα Βριλήσσια παρέμειναν στην Α' Εθνική, όμως ο Δούκας ηττήθηκε εύκολα από τη Νέα Ελβετία, η οποία πήρε τη θέση του στη διοργάνωση της επόμενης περιόδου.

Οι αγώνες:
*29/4/1984: Νέα Ελβετία-Δούκας 24-19
*29/4/1984: ΧΑΝ Καλαμαριάς-Αρχέλαος 18-19
* ;/;/1984: Αρίων Μυτιλήνης-ΕΣΝ Βριλησσίων 22-31
*2/5/1984: Δούκας-Νέα Ελβετία 20-26
*2/5/1984: Αρχέλαος-ΧΑΝ Καλαμαριάς 31-16
*5/5/1984: ΕΣΝ Βριλησσίων-Αρίων Μυτιλήνης 10-0 άνευ αγώνα, καθώς ο Αρίωνας δεν θέλησε να αγωνιστεί.

## Πηγές
*Αθλητική Ηχώ 2 Μαΐου 1984 σελίδα 2 - τελική βαθμολογία.
*Αθλητική Ηχώ 30 Απριλίου σελίδα 3, 4 Μαΐου σελίδα 2, 7 Μαΐου σελίδα 4 - Αγώνες διαβάθμισης



1983 1984
Κατηγορία:Χειροσφαίριση το 1983
Κατηγορία:Χειροσφαίριση το 1984
Πρωτάθλημα χειροσφαίρισης Α' εθνικής κατηγορίας ανδρών 1984-1985

Το πρωτάθλημα Α' Εθνικής χάντμπολ ανδρών της περιόδου 1984–85 ήταν το τρίτο στην ιστορία της διοργάνωσης, και το εκτό συνολικά πρωτάθλημα που διοργάνωσε η ΟΧΕ. Μετείχαν δώδεκα ομάδες που αγωνίστηκαν σε δύο γύρους των έντεκα αγώνων. Μετά το τέλος του πρωταθλήματος, οι ομάδες που κατέλαβαν τις θέσεις 7, 8 και 9 έδωσαν αγώνες διαβάθμισης με τις δευτεραθλήτριες ομάδες των τριών ομίλων της Β' Εθνικής. Οι τρεις τελευταίες υποβιβάστηκαν απευθείας στη Β΄ Εθνική. 

Πρωταθλητής αναδείχθηκε και πάλι ο Ιωνικός Νέας Φιλαδέλφειας κερδίζοντας έτσι τη συμμετοχή στο Κύπελλο πρωταθλητριών. Την έξοδο στο κύπελλο ομοσπονδίας κέρδισε αρχικά ο δεύτερος της βαθμολογίας Φίλιππος, όμως αργότερα κατέκτησε το κύπελλο Έλλαδας και μαζί και την πρόκριση στο κύπελλο κυπελλούχων. Το εισιτήριο για το κύπελλο ομοσπονδίας πήγε στον τρίτο  Αθηναϊκό.

## Τελική βαθμολογία

### Αγώνες μπαράζ
Με την ολοκλήρωση του πρωταθλήματος προέκυψε ισοβαθμία στην δεύτερη και στην έκτη θέση, και οδήγησε στη διεξαγωγή μονών αγώνων μεταξύ των ισοβαθμούντων ομάδων για την τελική κατατάξη στις θέσεις 2-3 και 6-7. Στην πρώτη περίπτωση ο αγώνας μπαράζ διεξήχθη καθώς η δεύτερη θέση έδινε το εισιτήριο για την ευρωπαϊκή διοργάνωση του κυπέλλου ομοσπονδίας. Στη δεύτερη περίπτωση η έκτη θέση έδινε την παραμόνη στην Α' Εθνική, ένω η 7η θέση οδηγούσε στους αγώνες διαβάθμισης.

*Μπαράζ για τη 2η θέση, 26 Μαΐου 1985 στο Βόλο:
** Φίλιππος Βέροιας-Αθηναϊκός 18-17

*Μπαράζ για την 6η θέση, 28 Απριλίου 1985 στο γήπεδο Ιλισίων:
** Πανιώνιος-Άρης Νίκαιας 28-19

## Αγώνες διαβάθμισης
Οι ομάδες των θέσεων 7-8-9 της Α' Εθνικής αντιμετώπισαν σε διπλούς αγώνες τις δευτεραθλήτριες των τριών ομίλων της Β' Εθνικής. Και οι τρεις ομάδες της Α' Εθνικής επικράτησαν και παρέμειναν στην κατηγορία.

Οι αγώνες:
*11/5/1985: ΑΟ Σερρών-Αρχέλαος 18-18
*12/5/1985: Αναγέννηση Άρτας-Άρης Νίκαιας 20-22
*19/5/1985: Νέα Ελβετία-ΓΑΣ Καματερού 26-21
*25/5/1985: ΓΑΣ Καματερού-Νέα Ελβετία 14-10
*8/6/1985: Αρχέλαος-ΑΟ Σερρών 25-22
* ;/;/1985: Άρης Νίκαιας-Αναγέννηση Άρτας ;

## Πηγές
*Αθλητική Ηχώ 22 Απριλίου 1985 σελίδα 6 - τελική βαθμολογία.
*Αθλητική Ηχώ 29 Απριλίου σελίδα 2, 27 Μαΐου σελίδα 6 - αγώνες μπαράζ.
*Αθλητική Ηχώ 13 Μαΐου σελ. 3, 20 Μαΐου σελ. 6, 27 Μαΐου σελ. 2, 10 Ιουνίου σελ. 3 - αγώνες διαβάθμισης.



1984 1985
Κατηγορία:Χειροσφαίριση το 1984
Κατηγορία:Χειροσφαίριση το 1985
Ομοσπονδία Ποδοσφαίρου Ισημερινού

Η **Ομοσπονδία Ποδοσφαίρου Ισημερινού** (ισπανικά: *Federación Ecuatoriana de Fútbol*, FEF) είναι το ανώτατο διοικητικό όργανο όσον αφορά το άθλημα του ποδοσφαίρου στον Ισημερινό. Η έδρα της βρίσκεται στο Γκουαγιακίλ και είναι υπεύθυνη για τη διεξαγωγή των ποδοσφαιρικών διοργανώσεων της χώρας, Σέριε Α, Σέριε Β, ερασιτεχνικά πρωταθλήματα, όπως και για την οργάνωση και λειτουργία των εθνικών ομάδων ανδρών, γυναικών και νέων του Ισημερινού.

## Ιστορία
Στο παρελθόν, πολυάριθμες ερασιτέχνες ομοσπονδίες λειτουργούσαν στις επαρχίες με τις μεγαλύτερες πόλεις, όπως το Κίτο και το Γκουαγιακίλ. Σε μία προσπάθεια ενοποίησης των περιφερειακώω ερασιτεχνικών ομοσπονδιών, στις 30 Μαΐου του 1925 δημιουργήθηκε η Εθνική Αθλητική Ομοσπονδία του Ισημερινού (Federación Deportiva Nacional del Ecuador). Το 1926, η ομοσπονδία φιλοξένησε την πρώτη διοργάνωση, τους Ολυμπιακούς της Ριομπάμπα (Riobamba Olimpic) και έγινε μέλος της FIFA. Το 1927 εντάχθηκε επίσημα στην CONMEBOL, αλλά έκανε την παρθενική της εμφάνιση σε επίσημες διοργανώσεις το 1939 στο Νοτιοαμερικάνικο Πρωτάθλημα.

Στη δεκαετία του 1940, η Ομοσπονδία διεξήγαγε τις πρώτες ερασιτεχνικές διοργανώσεις για κάθε επαρχία σε εθνικό επίπεδο. Από τη δεκαετία του 1950, τα πρωταθλήματα των περιφερειών Γκουάγιας και Πιτσίντσα, έγιναν επαγγελματικά το 1951 και το 1953 αντίστοιχα. Από το 1957, η Ομοσπονδία άρχισε να διεξάγει επαγγελματικές διασυλλογικές διοργανώσεις σε εθνικό επίπεδο. Με τη δημιουργία των διασυλλογικών διοργανώσεων, οι περιφερειακές ομοσπονδίες των Γκουάγιας και Πιτσίντσα προσχώρησαν στην Ομοσπονδία, δημιουργώντας επίσημα τον *Σύνδεσμο Ποδοσφαίρου Ισημερινού* (Asociación Ecuatoriana de Fútbol). Το 1978, μετονομάστηκε σε Ομοσπονδία Ποδοσφαίρου Ισημερινού (Federación Ecuatoriana de Fútbol). Με εξαίρεση δύο ετών, η Ομοσπονδία Ποδοσφαίρου Ισημερινού διεξάγει κάθε χρόνο όλες τις εγχώριες διοργανώσεις, χωρίς διακοπή.

## Παραπομπές


## Εξωτερικοί σύνδεσμοι
* 

Κατηγορία:Ποδοσφαιρικές ομοσπονδίες Ισημερινού
Ομοσπονδία Ποδοσφαίρου Βενεζουέλας

Η **Ομοσπονδία Ποδοσφαίρου Βενεζουέλας** (ισπανικά: *Federación Venezolana de Fútbol*, FVF) είναι το ανώτατο διοικητικό όργανο όσον αφορά το άθλημα του ποδοσφαίρου στη Βενεζουέλα. Ιδρύθηκε το 1926, ενώ το 1952 έγινε μέλος της CONMEBOL, καθώς και της FIFA. Αποτελεί τη διοργανώτρια αρχή των εθνικών πρωταθλημάτων ποδοσφαίρου, Πριμέρα Ντιβισιόν και Σεγούντα Ντιβισιόν. Είναι υπεύθυνη για την οργάνωση και λειτουργία των εθνικών ομάδων ανδρών, γυναικών και νέων της Βενεζουέλας.

## Κόπα Αμέρικα 2007
Η Βενεζουέλα επιλέχθηκε ως διοργανώτρια χώρα για το Κόπα Αμέρικα 2007. Η FVF και η CONMEBOL ήταν υπεύθυνες για πολλές πτυχές της οργάνωσης και λειτουργίας της διοργάνωσης.

## Παραπομπές


## Εξωτερικοί σύνδεσμοι
* 

Κατηγορία:Ποδοσφαιρικές ομοσπονδίες Βενεζουέλας
Ρίτσαρντ Κρίστι

Ο **Ρίτσαρντ Κρίστι** είναι Αμερικανός μουσικός, γνωστός ως ντράμερ των συγκροτημάτων Death και Iced Earth. Από το 2004 και έπειτα, εργάζεται στο "The Howard Stern Show".

## Βιογραφία
Ο Κρίστι γεννήθηκε το 1974 σε ένα μικρό χωριό του Κάνσας και ξεκίνησε να παίζει τύμπανα όταν άκουσε τον Άλεξ Βαν Χέηλεν των Van Halen στο κομμάτι "*Hot for Teacher*". Μεγάλες επιρροές του αποτέλεσαν ο Ντέιβ Λομπάρντο και ο Πιτ Σάντοβαλ, όπως και οι Φράνκι Μπανάλι, Μίκι Ντι, Μπόμπι Γιάρζομπεκ, Τζην Χόγκλαν, κ.α..

Αγορασε το πρώτο του σετ σε ηλικία δέκα ετών και εξασκούνταν με κομμάτια των Van Halen, Twisted Sister, Kiss και Quiet Riot. Παράλληλα, εκπαιδεύτηκε ως ηλεκτρολόγος. Πρώτο του συγκρότημα ήταν οι Public Assassin, στους οποίους εντάχθηκε το 1992.

Ακολούθησαν οι Burning Inside και οι Acheron, πριν γίνει μέλος στους Death το 1996. Το 1998, κυκλοφόρησε μαζί τους το άλμπουμ "*[[The Sound of Perseverance]]*" και περιόδευσε σε όλο τον κόσμο. Παράλληλα, κυκλοφόρησε το άλμπουμ "*[[The Fragile Art of Existence]]*" με το πρότζεκτ Control Denied του ηγέτη των Death, Τσακ Σούλντινερ.

Τον Οκτώβριο του 1999, έστειλε το πρώτο από τα κωμικά του ηχητικά μηνύματα για την εκπομπή του Χάουαρντ Στερν και μερικούς μήνες αργότερα εντάχθηκε στους Iced Earth, όπως και τους Demons and Wizards του Τζον Σέιφερ. Η πρώτη του συναυλία με τους Iced Earth  πραγματοποιήθηκε στο "Wacken Open Air" του 2000 μπροστά σε 30.000 θεατές. Μαζί τους, κυκλοφόρησε τον δίσκο "*[[Horror Show]]*" το 2001 και το "*[[The Glorious Burden]]*" τρία χρόνια αργότερα.

Στις 23 Απριλίου 2003, εμφανίστηκε στο "The Howard Stern Show" στο Hard Rock Hotel and Casino του Λας Βέγκας. Ακολούθησε η ηχογράφηση των τυμπάνων για το πρώτο άλμπουμ των Leash Law τον Οκτώβριο του ίδιου έτους και η αμερικάνικη περιοδεία των Iced Earth την άνοιξη του 2004.

Τον Ιούνιο του 2004, πέρασε οντισιόν για να γίνει μέλος του "The Howard Stern Show" και ξεκίνησε επίσημα τον επόμενο μήνα, διαμένοντας πλέον στη Νέα Υόρκη.

## Δισκογραφία

## Παραπομπές


## Πηγές
* Bio - Richard Christy - The Official Richard Christy Website 
* Richard Christy - Metal Storm
* Richard Christy - Encyclopaedia Metallum: The Metal Archives

## Εξωτερικοί σύνδεσμοι
* Richard Christy - The Official Richard Christy Website 
* Richard Christy | Facebook
* Richard Christy (@cwotd) | Twitter

Κατηγορία:Ροκ μουσικοί
Κατηγορία:Αμερικανοί μουσικοί
Κατηγορία:Ντράμερς
Λαγουδάκι του Πάσχα

μικρογραφία |Το λαγουδάκι του Πάσχα
μικρογραφία | καρτ ποστάλ
Το **λαγουδάκι του Πάσχα** είναι φολκλορική φιγούρα και ταυτόχρονα σύμβολο της άνοιξης σε πολλές βόρειες ευρωπαϊκές χώρες. Απεικονίζεται σαν λαγός που φορά ρούχα και κρατά πασχαλινά αυγά. Η ρίζες του βρίσκονται στην Λουθηρανή Γερμανία όπου κατά το έθιμο είχε το ρόλο του δικαστή και αξιολογούσε την συμπεριφορά των μικρών παιδιών κατά την αρχή των εορτών του Πάσχα. Εκτός από τα αυγά, συχνά κρατούσε καραμέλες και έφερνε παιχνίδια στα σπίτια των μικρών παιδιών, έθιμο παρόμοιο με αυτό του Άγιου Βασίλη την πρωτοχρονιά.

## Συμβολισμοί
Κατά την αρχαιότητα, σύμφωνα με τα γραπτά των Πλίνιου, Πλούταρχου, Φιλόστρατου, και Αιλιανού , υπήρχε η αντίληψη ότι  ο λαγός ήταν ερμαφρόδιτος. Επίσης  οι λαγοί  θεωρούνταν, όπως  τα κουνέλια και τα αυγά, σύμβολα γονιμότητας. Κατά τους μεσαιωνικούς χρόνους, αποτελούσε δημοφιλές μοτίβο στην εκκλησιαστική τέχνη. Και αυτό διότι υπήρχε η αντίληψη ότι ο λαγός μπορούσε να αναπαραχθεί χωρίς την απώλεια της παρθενίας, (λόγω των εσφαλμένων ιατρικών γνώσεων της εποχής-φαινόμενο της  πολλαπλής κύησης), με αποτέλεσμα να εμφανίζεται μερικές φορές, στα εικονογραφημένα εκκλησιαστικά χειρόγραφα, σε πίνακες της Παναγίας και του Χριστού καθώς και μαζί με την Αγία Τριάδα (μοτίβο οι τρεις λαγοί)[].

## Λαγοί και Αυγά
Από τα πρώτα χριστιανικά χρόνια στις Ορθόδοξες εκκλησίες, υπήρχε το έθιμο της αποχής  κατά τη διάρκεια της νηστείας της Σαρακοστής από τα αυγά. Για να τα διατηρήσει κανείς πρέπει να τα βράσει ή να τα ψήσει και να αρχίσει να τα καταναλώνει όταν η νηστεία τελειώσει. Πολλοί Χριστιανοί της Ανατολικής Ορθόδοξης Εκκλησίας έβαφαν τα αυγά τους κόκκινα  σε αναγνώριση της σταυρικής Θυσίας( αίμα του Χριστού). Χρησιμοποιούσαν επίσης το πράσινο χρώμα (όπως το νέο φύλλωμα αναδύεται μετά το νεκρό χρόνο του χειμώνα). Μετέπειτα οι Προτεστάντες βράζοντας λουλούδια άλλαζαν το χρώμα των αυγών και διακοσμούσαν τα καλάθια και τις πιατέλες  φέρνοντας έτσι την άνοιξη στα σπίτια τους. Σήμερα το έθιμο του Λαγού του Πάσχα  υπάρχει σε πολλές Βόρειες Ευρωπαϊκές χώρες, στον Καναδά καθώς και στις Ηνωμένες Πολιτείες . Ο λαγός πριν το Πάσχα βάφει τα αυγά του κόκκινα και τα κρύβει στους κήπους ώστε τα παιδιά το πρωί της Λαμπρής παίζοντας να τα ψάξουν και να τα βρουν. Το έθιμο αυτό έχει ρίζες στην Λουθηρανή Γερμανία όπως το κατέγραψε ο Γερμανός γιατρός Γκέοργκ Φρανκ φον Φράνκεναου το 1678 στο βιβλίο του "de ovis paschalibus" (περί πασχαλινών αυγών) .

## Παραπομπές


## Εξωτερικοί σύνδεσμοι

Κατηγορία:Χριστιανικά σύμβολα
Κατηγορία:Θρησκευτικά έθιμα
Κατηγορία:Πασχαλινές παραδόσεις
Σιλυλοφωσφίνη

Η **σιλυλοφωσφίνη** (αγγλικά:*silylphosphine*) είναι ανόργανη χημική ένωση, η οποία περιέχει πυρίτιο, υδρογόνο και φωσφόρο, με μοριακό τύπο **SiH<sub>5</sub>P**, αν και παριστάνεται συνήθως με τον ημισυντακτικό τύπο **SiH<sub>3</sub>PH<sub>2</sub>**. Αποτελεί το πυριτιούχο ανάλογο της μεθυλοφωσφίνης. Εκτός από τη «μητρική» σιλυλοφωσφίνη, ο όρος χρησιμοποιείται και σε σειρά «θυγατρικών» ανόργανων και οργανικών ενώσεων που περιέχουν έναν (τουλάχιστον) δεσμό Si-P και γενικό τύπο της μορφής **R<sub>3</sub>SiPR<sub>2</sub>**, όπου τα R, που δεν είναι απαραίτητα τα ιδια, μπορεί να είναι υδρογόνα, αλογόνα ή μονοσθενείς ανόργανες ή οργανικές ρίζες. Ακόμη, δύο (2) ή τρία (3) R μπορεί να αντικατασταθούν από δισθενείς ή τρισθενείς ρίζες, αντιστοίχως, σχηματίζοντας (πιθανώς) ετεροκυκλικές σιλυλοφωσφίνες.

## Παραπομπές και σημειώσεις


Κατηγορία:Ενώσεις πυριτίου
Κατηγορία:Φωσφίνες
Κατηγορία:Υδρίδια
Μανουέλ ντε Ολιβέιρα

Ο **Μανουέλ ντε Ολιβέιρα** (πλήρες όνομα: Μανουέλ Καντίντο Πίντο ντε Ολιβέιρα, *Manoel Cândido Pinto de Oliveira*, Πόρτο, Πορτογαλία, 11 Δεκεμβρίου 1908 – Λισαβόνα, 2 Απριλίου 2015) ήταν Πορτογάλος σκηνοθέτης του κινηματογράφου, ο σημαντικότερος της χώρας του και ένας από τους σπουδαιότερους του κόσμου. Κρατάει τον τίτλο του μακροβιότερου σκηνοθέτη όλων των εποχών. Επίσης παραμένει ο σκηνοθέτης με την χρονικά μεγαλύτερη καριέρα όλων των εποχών, καθώς έφτιαχνε ταινίες απο το 1929 εως το 2015. Με το έργο του διαμόρφωσε τη φυσιογνωμία του πορτογαλικού σινεμά.

Στα νεανικά του χρόνια υπήρξε αθλητής του άλματος επί κοντώ. Ξεκίνησε να ασχολείται με τον κινηματογράφο σε ηλικία 20 ετών, αρχικά ως ηθοποιός και το 1931 δημιούργησε το πρώτο του ντοκιμαντέρ. Ήταν παντρεμένος από το 1940 με τη *Μαρία Ιζαμπέλ Μπραντάο ντε Μενέσες ντε Αλμέιντα Καρβαλές* και μαζί της απέκτησε τέσσερα παιδιά.
Εκτός των πολλών ντοκιμαντέρ (στα οποία στράφηκε μετά την εισπρακτική αποτυχία της πρώτης του ταινίας) ο Ολιβέιρα γύρισε περισσότερες από πενήντα ταινίες μεγάλου μήκους, ενώ τιμήθηκε με πολλά κινηματογραφικά βραβεία και διακρίσεις.

## Παραπομπές


## Πηγές
* Αγγελική Στελλάκη, σχετικό αφιέρωμα στο in.gr

## Εξωτερικοί σύνδεσμοι
* 

Κατηγορία:Πορτογάλοι σκηνοθέτες
Κατηγορία:Σκηνοθέτες βωβών ταινιών
Χρυσελεφάντινα αγάλματα Δελφών

Τα υπολείμματα των **χρυσελεφάντινων αγαλμάτων των Δελφών** ανακαλύφθηκαν το 1939 μαζί με διάφορα άλλα σιδερένια, ασημένια, πήλινα και χάλκινα θραύσματα μέσα σε δύο αποθέτες ιερών αντικειμένων στο ναό του Απόλλωνα στους Δελφούς, ανάμεσα στο θησαυρό των Κορινθίων και τη στοά των Αθηναίων, κατά τη διάρκεια ερευνών Γάλλων αρχαιολόγων. Χρονολογούνται μεταξύ 8ου  και 5ου  αιώνα π. Χ και εκτίθενται στο αρχαιολογικό μουσείο των Δελφών.
μικρογραφία|Η χρυσελεφάντινη κεφαλή της Αρτέμιδας
## Στοιχεία

Τα αγάλματα δεν έχουν διασωθεί στην αρχική τους μορφή, ωστόσο ακόμα και σε αποσπασματική μορφή αποτελούν μοναδικής αξίας δείγμα της γλυπτικής τεχνικής που συνδύαζε το σφυρήλατο χρυσό με το γλυπτό ελεφαντόδοντο. Στερεώνονταν σε βάση από ξύλο. Σύμφωνα με τους ερευνητές, τα τρία αγάλματα πιθανόν αποτελούσαν μια σύνθεση που αναπαριστούσε την Απολλώνια τριάδα, τον θεό Απόλλωνα, την μητέρα του Λητώ και την αδερφή του Άρτεμη.
μικρογραφία|Το χρυσελεφάντινο άγαλμα του Απόλλωνα	
Στο κυρίως μέρος των αγαλμάτων στερεώνονταν χρυσά ή επίχρυσα ελάσματα σφυρηλατημένα και διακοσμημένα έτσι ώστε να αποδίδονται λεπτομερώς τα μαλλιά, τα κοσμήματα, αλλά και το γεμάτο πτυχώσεις ένδυμα. Τα γυμνά μέρη του σώματος, χέρια, πόδια, πρόσωπο, ήταν κατασκευασμένα από ελεφαντόδοντο. Σήμερα, η ελεφαντοστέινη κατασκευή έχει συμπληρωθεί με κερί, όπου χρειάζεται. Το άγαλμα που απεικόνιζε μάλλον τον Απόλλωνα πλαισιώνεται στο κεφάλι από δύο χρυσές ταινίες που αποδίδουν τα μακριά μαλλιά του θεού. Αντίστοιχα, στο άγαλμα της Άρτεμης ξεχωρίζει το διάδημα που στεφανώνει το κεφάλι της, καθώς και τα κοσμήματα που φορά. 	

Τα αγάλματα έφεραν χρυσά εξαρτήματα με ανάγλυφη και εγχάρακτη διακόσμηση, τα οποία αποτελούσαν δημιουργίες της αρχαϊκής χρυσοχοΐας. Δύο σφυρήλατες χρυσές ταινίες κοσμούσαν τον χιτώνα της μορφής του ενός από τα αγάλματα – δεν έχει διαπιστωθεί αν επρόκειτο για του Απόλλωνα ή της Άρτεμης. Ο χρυσοχόος αφού αποφάσιζε και διαμόρφωνε το διακοσμητικό θέμα πάνω στη μήτρα, το αποτύπωνε επάνω στο χρυσό έλασμα, χτυπώντας ελαφρά από την πίσω μεριά, ώστε να το σχηματοποιήσει. Η διακόσμηση περιλάμβανε μοτίβα ζώων, φανταστικών ή πραγματικών που τοποθετούνται από τον καλλιτέχνη μέσα σε τετράγωνα τμήματα κατά μήκος των ταινιών. Οι πολυτελείς και όμορφα φιλοτεχνημένες αυτές ταινίες, φαίνεται να ανήκουν σε δύο Έλληνες τεχνίτες της ανατολικής Ιωνίας και πιθανότατα χρονολογούνται περί τα μέσα του 6ου αι. π.Χ.

## Παραπομπές



Κατηγορία:Αρχαιολογικό Μουσείο Δελφών
Κατηγορία:Αρχαιολογικά ευρήματα στη Φωκίδα
Κατάλογος εκλογικών περιφερειών της Ελλάδας

Ο **Κατάλογος εκλογικών περιφερειών της Ελλάδας** αφορά τις περιφέρειες της Ελλάδας που έχουν οριστεί για την εκλογή των βουλευτών της Βουλής των Ελλήνων.

## Ιστορικά στοιχεία
Στην Ελλάδα η εκλογική περιφέρεια υπήρξε άλλοτε ευρεία και άλλοτε στενή όπως αποκαλούνταν. Η ευρεία εκλογική περιφέρεια εκτεινόταν στα όρια ενός νομού, ενώ η στενή εκλογική περιφέρεια στα όρια μιας επαρχίας.

Ιστορικά η παραπάνω διάκριση έγινε με τον Νόμο ΧΜΗ΄ της 17 Σεπτεμβρίου του 1877 όπου ορίσθηκε η εκλογική περιφέρεια κατά επαρχία, δηλαδή η στενή περιφέρεια. Εννέα χρόνια αργότερα, το 1886, ορίσθηκε η ευρεία περιφέρεια, δηλαδή η κατά νομούς. Τέσσερα χρόνια αργότερα, το 1890 επανήλθε σε ισχύ η στενή βουλευτικά περιφέρεια, η οποία αντικαταστάθηκε και πάλι από την ευρεία εκλογική περιφέρεια το 1906, η οποία και διατηρήθηκε μέχρι το 1928. Τότε, με τον σχετικό νόμο Ν.3824 "Περί εκλογής Βουλευτών" επανήλθε η στενή εκλογική περιφέρεια με εξαίρεση τις λεγόμενες νέες χώρες που ορίσθηκε κατά περιφέρεια Πρωτοδικείου. Ομοίως στενή εκλογική περιφέρεια εκλήφθηκε τότε τόσο ο Δήμος Αθηναίων, όσο και ο Δήμος Πειραιώς. Σημειώνεται ότι το ίδιο έτος με τον νόμο Ν.3786 "Περί συγκροτήσεως της Γερουσίας" ορίσθηκε για την εκλογή των γερουσιαστών η ευρεία εκλογική περιφέρεια, δηλαδή ο νομός.

## Τρέχουσες διατάξεις
Κάθε νομός της ελληνικής επικράτειας, όπως τα διοικητικά του όρια είχαν διαμορφωθεί και ίσχυαν την 1η Ιανουαρίου 1985, αποτελεί εκλογική περιφέρεια που προσδιορίζεται με την ονομασία του νομού. Κατ' εξαίρεση, ο Νομός Αττικής διαιρείται σε οκτώ εκλογικές περιφέρειες (Δήμου Αθηναίων, Βορείου Τομέα Αθηνών, Δυτικού Τομέα Αθηνών, Νοτίου Τομέα Αθηνών, Α΄ Πειραιώς, Β΄ Πειραιώς, Ανατολικής Αττικής, Δυτικής Αττικής) και ο Νομός Θεσσαλονίκης σε δύο (Α΄ Θεσσαλονίκης, Β΄ Θεσσαλονίκης).

Από τους 300 βουλευτές της Βουλής των Ελλήνων, στις εκλογικές περιφέρειες εκλέγονται 285. Ο αριθμός των βουλευτικών εδρών κάθε εκλογικής περιφέρειας ορίζεται κάθε φορά με βάση το νόμιμο πληθυσμό της, όπως αυτός προκύπτει από τα αποτελέσματα της τελευταίας απογραφής. Μέτρο για τον υπολογισμό του αριθμού των βουλευτικών εδρών κάθε εκλογικής περιφέρειας είναι το πηλίκο της διαίρεσης του συνολικού αριθμού των δημοτών της επικράτειας δια του συνολικού αριθμού των βουλευτικών εδρών οι οποίες κατανέμονται στις εκλογικές περιφέρειες. Το πηλίκο της διαίρεσης του αριθμού των δημοτών δια του εκλογικού μέτρου αποτελεί τον αριθμό των βουλευτικών εδρών κάθε εκλογικής περιφέρειας. Οι έδρες που απομένουν αδιάθετες, προστίθενται ανά μία ώσπου να συμπληρωθεί ο συνολικός αριθμός 285 εδρών στις εκλογικές περιφέρειες που παρουσιάζουν κατά σειρά το μεγαλύτερο υπόλοιπο.

Αναφορικά με τις ευρωεκλογές για το Ευρωπαϊκό Κοινοβούλιο, η Ελλάδα αποτελεί ενιαία εκλογική περιφέρεια.

## Μεταβολές εδρών ανά εκλογική περιφέρεια
Οι έδρες ανά εκλογική περιφέρεια βάσει των αντίστοιχων απογραφών.

## Παραπομπές
A (άλμπουμ των Jethro Tull)

Το **A** είναι το 13ο άλμπουμ του αγγλικού ροκ συγκροτήματος Jethro Tull, το οποίο κυκλοφόρησε στις 29 Αυγούστου του 1980 μέσω της δισκογραφικής εταιρίας "Chrysalis Records". Στις 20 Απριλίου 2004, η "Capitol" κυκλοφόρησε τον δίσκο με ένα επιπλέον DVD.

Αρχικός σκοπός ήταν ο δίσκος να κυκλοφορήσει ως προσωπικό άλμπουμ του Ίαν Άντερσον, αλλά η "Chrysalis" πρότεινε να εκδοθεί υπό την επωνυμία του συγκροτήματος, με σκοπό να παρουσιάσει καλύτερες πωλήσεις. Ο ήχος του, που είναι βασισμένος στα συνθεσάιζερ, αποτέλεσε λόγο διαφωνιών ανάμεσα στους οπαδούς του σχήματος.

Τα μόνα παραμένοντα μέλη του συγκροτήματος από το προηγούμενο άλμπουμ τους, ήταν ο Ίαν Άντερσον και ο Μάρτιν Μπαρ, με τον μπασίστα Ντέιβ Πεγκ και το ντράμερ Μαρκ Κρέινι να εντάσσονται στην σύνθεση των Jethro Tull.

Οι κριτικές για το άλμπουμ υπήρξαν μέτριες, με το "Allmusic" να του δίνει τρία αστέρια με άριστα τα πέντε, το "Sputnik Music" μέσο όρο βαθμολογιών 2,9 / 5 και το "ProgArchives" 3,2 / 5.

## Λίστα Τραγουδιών

* Όλες οι συνθέσεις γράφτηκαν από τον Ίαν Άντερσον.

## Θέσεις τσαρτ
***A*** *(άλμπουμ)*

***Επίσημη κυκλοφορία: [[29 Αυγούστου]] [[1980]]***

## Μέλη των Jethro Tull
Οι μουσικοί οι οποίοι ηχογράφησαν το "*A*" ήταν οι εξής:
* **[[Ίαν Άντερσον]]** - φωνητικά, φλάουτο, ακουστική κιθάρα
* **[[Μάρτιν Μπαρ]]** - κιθάρα
* **Ντέιβ Πεγκ** - μπάσο, μαντολίνο
* **Μαρκ Κρέινι** - τύμπανα

;*Γκεστ συμμετοχές*
* **Έντι Τζόμπσον** - πλήκτρα, βιολί, συνθεσάιζερ

## Παραπομπές


## Πηγές
* A - Jethro Tull | Songs, Reviews, Credits, Awards | AllMusic
* Jethro Tull - A (album review) | Sputnikmusic
* JETHRO TULL A reviews and MP3 - Prog Archives

Κατηγορία:Δισκογραφία των Jethro Tull
Κατηγορία:Άλμπουμ του 1980